Hamlet Hüseynov

**Hamlet Abdulhəsən oğlu Hüseynov** () — Polkovnik, Birinci Qarabağ müharibəsində Gədəbəyin müdafisəsinin əsas təşkilatçılarından olmuş və Başkənd əməliyyatını həyata keçirmişdir.
## Həyatı
Hamlet Hüseynov 1932-ci il mayın 9-da Salyan rayonunda anadan olmuşdur. O zaman kiçik Hamlet Hüseynovlar nəslində hərbçilər sülaləsinin əsasını qoymuş əmisi, İkinci Dünya müharibəsinin qəhrəmanı, rus-fin savaşının polk komandiri, Qırmızı Bayraq ordenli polkovnik Əlinağı Hüseynovun ibrətamiz ömür yolu ilə yeniyetmə çağlarından həmişə öyünürdü. Tale elə gətirdi, sovet dönəmində o da polkovnik rütbəsinədək yüksəldi, Azərbaycanın bir sıra bölgələrində — Gədəbəydə, Tovuzda, Sumqayıtda, Bakının Nəsimi rayonunda hərbi komissarlıqlara rəhbərlik etdi, respublika hərbi komissarının müavini oldu. Polkovnik Hamlet Hüseynovun xatirələrindən: "Nəslimizi Şirvandan konkret surətdə hansı güclü zəlzələ perik salıb, heç kəs bilmir. Bunu mən atam Məşədi Əbdülhəsəndən, o da ata-babalarından öyrənib. 1942-ci ildə bizim ailə İsmayıllıya köçdü. Mən orta məktəbi zəngin, əsrarəngiz təbiətə malik İsmayıllı rayonunda bitirdim və 1950-ci ildə tərəddüd etmədən Bakı Piyada Hərbi Məktəbini seçdim. Daha sonra Gəncədə Kənd Təsərrüfatı İnstitutunda ali təhsil alsam da, hərbi sahə saqqızımı oğurladı. Çünki Hüseynovların bir neçə nümayəndəsi — Qüdrət Hüseynov, İzzət Hüseynov, Məmmədhəsən Hüseynov, polkovnik Əlinağı Hüseynov və başqaları yenicə başa çatan sovet-alman müharibəsində rəşadət göstərmişdilər. Salyanda, İsmayıllıda bunu hamı bilir, nəslimizin hərbçi məharətini yüksək qiymətləndirirdilər. Bu, həm şərəf idi, həm də məsuliyyət. Və beləliklə, bu yolu sevə-sevə davam etdirdim, sələflərimə oxşamağa çalışdım". O, Sumqayıt şəhəri daxil Azərbaycanın bir sıra bölgələrində – hərbi komissarlıqlara rəhbərlik edib. Həmçinin Azərbaycan Respublikasının hərbi komissarının 1-ci müavini, Ordu korpusunun komandiri vəzifələrində çalışıb. Hamlet Hüseynov 2023-cü il 3 mart tarixində 91 yaşında vəfat etmişdir.

## Hərbi fəaliyyəti
Birinci Qarabağ müharibəsində Gədəbəyin müdafisəsinin əsas təşkilatçılarından olan və Başkənd əməliyyatını həyata keçirən polkovnik Hamlet Hüseynov Azərbaycanın bir sıra bölgələrində: Gədəbəy, Tovuz, Sumqayıt, Bakının Nəsimi rayonunda hərbi komissarlıqlara rəhbərlik etmiş, Azərbaycan Respublikasının hərbi komissarınin 1-ci müavini, Ordu korpusunun komandiri vəzifələrində çalışıb. 
1962–1964-cü illərde Gədəbəydə, 1964–1970-ci illerdə isə Tovuzda hərbi komissar kimi fəaliyyət göstərmişdir. Bundan sonra dörd il Sumqayıt şəhərinin, beş il isə Bakının Nəsimi rayonunun hərbi komissarı olmuşdur. Nəhayət, 1979-cu ilin oktyabrından 1986-cı ilin iyun ayına kimi Azərbaycan Respublikası Hərbi Komissarlığında I hissənin rəisi, Respublika Hərbi komissarının müavini vəzifəsində çalışmışdır. 1986-cı ildə həmin vəzifədən ehtiyata buraxılmışdır. 36 illik hərbi həyat yolu belə olmuşdur.

## Təltifləri
İki dəfə Azərbaycan Respublikası Ali Soveti Rəyasət Heyətinin Fəxri fərmanı ilə, həmçinin SSRİ Müdafiə Nazirliyi tərəfindən II medalla, 1982-ci ildə ise SSRİ Ali Soveti Rəyasət Heyeti tərəfindən Qırmızı Ulduz ordeni ile təltif olunmuşdur. 1962–1980-ci illərdə Respublikanın müxtəlif rayon ve şəhər sovetinin deputatı seçilmişdir.

## Mənbə

* "Polkovnikin Andı", Müzəffər Məlikməmmədov, 1998.
* "Salyanın Tanınmış Ziyalıları", İbrahim Hüseynov, 2007.

## İstinadlar